Sassa-krisis: Dlamini ontken sy het sperdatum gemisBathabile Dlamini. Foto: Flickr/GovernmentZA Bathabile Dlamini, minister van maatskaplike ontwikkeling, het Vrydag berigte dat sy die sperdatum gemis het om ŉ beëdigde verklaring oor die debakel rondom die uitbetaling van maatskaplike toelaes by die konstitusionele hof in te dien, ontken. Die konstitusionele hof het vroeër vandeesmaand ŉ aansoek aangehoor dat die hof ŉ toesigrol moet speel met die uitbetaling van toelaes. Dit kom nadat die departement van maatskaplike ontwikkeling en die Suid-Afrikaanse agentskap vir maatskaplike sekerheid (Sassa) erken het hulle is nie in staat om self die uitbetaling van toelaes vanaf April te hanteer wanneer die huidige diensverskaffer, Cash Paymaster Services (CPS), se kontrak tot ŉ einde kom nie. Die hof het beveel dat CPS se kontrak vir nog 12 maande verleng moet word om te verhoed dat die betaling van maatskaplike toelae onderbreek word. Die hof het Dlamini ook beveel om in ŉ verklaring te verduidelik hoekom sy nie persoonlik verantwoordelik gehou moet word vir die krisis en die koste van die hofaansoek uit haar eie sak moet betaal nie. Dlamini moes hierdie verklaring voor Vrydag 16:00 indien. Kort hierna het sommige nuusagentskappe berig Dlamini het die spertyd gemis, maar haar woordvoerder het later ŉ verklaring uitgereik om dié bewering te ontken. Volgens die verklaring moes die 140-bladsy lange verklaring elektronies aan die konstitusionele hof gestuur geword het en 26 kopieë daarvan moes met die hand by die hof afgelewer word. “Die hof kon nie die kopieë van die verklaring aanvaar sonder dat daar bevestig is dat die elektroniese weergawe ontvang is nie. Ongelukkig, weens die grootte van die lêer, het die elektroniese diens teruggebons en kon al die partye dit nie voor 16:00 ontvang nie. Die elektroniese lêer is nou aan al die partye gestuur,” het die verklaring gelui. “Die minister het die verklaring ingedien soos deur die hof beveel. Die prokureurs sal Maandag ŉ kondoneringsaansoek by die hof indien.” Die departement en Sassa het vroeër gesê alles is gereed om die maatskaplike toelaes aan ongeveer 17 miljoen begunstigdes hierdie maand uit te betaal. Omdat 1 April op ŉ Saterdag val, sal die Sassa-betaalpunte egter nie oop wees nie, maar begunstigdes kan steeds hul toelaes by die ander betaalpunte ontvang. Dlamini het vroeër die maand om verskoning gevra vir die kommer en ongerief wat die onsekerheid rondom die maatskaplike toelaes veroorsaak het. Sy het Suid-Afrikaners en veral toelaagbegunstigdes bedank vir hul geduld en samewerking oor die kwessie.